นักวิชาการมธ.เสนอแก้รธน.- ส.ส.ไม่ต้องสังกัดพรรค
ประชาไท-15 มิ.ย.48 การแก้ไขรัฐธรรมนูญหลักๆ คือไม่ควรกำหนดให้ ส.ส.ต้องสังกัดพรรค แทนที่จะแก้ในส่วนที่กำหนดให้ส.ส.ต้องสังกัดพรรคไม่ต่ำกว่า 90 วันก่อนการเลือกตั้ง ใครอยากอยู่พรรคไหนก็อย่าไปบังคับ เพราะตอนนี้ไม่ใช่มีพรรคใหญ่พรรคเดียวหรือ 2 พรรคใหญ่อย่างที่รัฐ ธรรมนูญต้องการแล้ว แต่เป็นพรรคแบบครึ่งผี ครึ่งพรรค ครึ่งคน ศ.ดร.สมบัติ จันทรวงศ์ คณะรัฐศาสตร์ มหาวิทยาลัยธรรมศาสตร์(มธ.) เสนอในงานสัมมนาวิชาการเรื่อง การปฏิรูปสังคมเศรษฐกิจไทยหลังวิกฤตเศรษฐกิจ พ.ศ.2540 : ความก้าวหน้าและความล้มเหลว ที่หอประชุมศรีบูรพา มธ. ศ.ดร.สมบัติ ชี้ข้อบกพร่องของรัฐธรรมนูญว่า การที่กำหนดให้นายกต้องมาจาก ส.ส. และยังกลัวว่า ส.ส.จะย้ายพรรคหรือขายตัว รวมถึงการไม่มีวินัยในสภา จึงให้ ส.ส.ต้องสังกัดพรรค และต้องย้ายออกก่อน 90 วันเพื่อให้รัฐบาลเข้มแข็ง นับเป็นการไม่ไว้ใจนักการเมือง เท่ากับเกลียดตัวกินไข่ อย่างไรก็ตาม อาจารย์คณะรัฐศาสตร์ มธ. มองว่าการปฏิรูปการเมืองไม่ใช่การมุ่งแก้รัฐธรรมนูญเพียงอย่างเดียว แต่จำเป็นต้องปรับให้เข้ากับลักษณะของความเป็นคนไทยมากขึ้น โดยการสร้างกลไกเพื่อให้เกิดความตระหนักและตื่นตัวแก่ประชาชนอย่างจริงจัง อย่าหวังว่าการปฏิรูปการเมืองจะแก้อะไรได้ ผมศึกษารัฐธรรมนูญของอเมริกา เขาบอกไว้ว่ากลไกการตรวจสอบไม่ได้มีผลถ้าเขียนไว้ในรัฐธรรมนูญเฉยๆ เขียนไปก็เท่านั้นถ้าไม่สร้างแรงจูงใจให้คนในตำแหน่งต่างๆ เคลื่อนไหว ตัวอย่าง องค์กรอิสระ ถ้าแม้แต่เงินเดือนยังขึ้นอยู่กับคนอื่น แล้วเขาจะมีแรงจูงใจไปกล้าค้านได้อย่างไร ศ.ดร.สมบัติ กล่าวฝาก นอกจากนี้ยังกล่าวถึงการเลือกตั้งส.ว.ครั้งหน้าว่า ถ้ารัฐธรรมนูญไม่แก้ไข ก็จะยังมีช่องว่างในการตรวจสอบฝ่ายบริหาร ขอให้คอยดูการเลือกตั้ง ส.ว.ที่จะมีขึ้นปีหน้าว่าจะดุเดือดยิ่งกว่าทุกครั้ง ซึ่งผมก็แปลกใจว่าทำไมรัฐธรรมนูญกำหนดให้ ส.ว. มีวาระ 6 ปี โดยการเลือกตั้งคราวหน้าเข้ามาใหม่ทั้ง 200 คน ทำให้มีอาวุโสเท่ากันซึ่งจะก่อให้เกิดการแย่งชิงประธาน หัวหน้าคณะกรรมาธิการต่างๆ อาจารย์คณะรัฐศาสตร์ ท่าพระจันทร์ เสนอว่า ควรมีระบบอาวุโส คือไม่ต้องมีการเลือกตั้งใหม่ทั้งหมด แต่ให้หมดวาระไม่พร้อมกัน เช่น 2 ปีจึงมีการเลือกตั้งเข้ามาใหม่จำนวนหนึ่ง ซึ่งถ้าเลือกใหม่หมดจะต้องเรียนรู้ใหม่ และยังมีปัญหาการแย่งชิงตำแหน่งกันอีก 
ประชาไท-15 มิ.ย.48 การแก้ไขรัฐธรรมนูญหลักๆ คือไม่ควรกำหนดให้ ส.ส.ต้องสังกัดพรรค แทนที่จะแก้ในส่วนที่กำหนดให้ส.ส.ต้องสังกัดพรรคไม่ต่ำกว่า 90 วันก่อนการเลือกตั้ง ใครอยากอยู่พรรคไหนก็อย่าไปบังคับ